В началото на неговото управление Венеция е в подготовка за война с Османската империя, която иска да ѝ отнеме остров Кипър – венецианско владение вече от век. В периода 1570 – 1571 г. положението на Кипър е много неблагоприятно докато най-после е формирана християнска коалиция и е нанесено поражение на османския флот в битката при Лепанто. Победителите обаче не успяват да се възползват от успеха и в крайна сметка Венеция подписва мирен договор на 7 март 1573, с който отстъпва на османците Кипър.